Адокумент ҿыц аҿы крызҵазкәа аиҭакрақәа иҟоуп, — абас игәы иаанагоит «Европатәи Қырҭтәыла» ҧасатәи анапхгаҩы Давиҭ Бақраӡе.
Иара ишазгәеиҭаз ала, аполитбаандаҩцәа рызҵаара иадҳәаланы аоппозициа ирҭахыз роуит — Ника Мелиеи Гьаргь Руруеи абахҭа иҭыҵуеит адокумент анапаҵаҩра ашьҭахь мчыбжьык аҩнуҵҟала.
Иахьа Европатәи Ахеилак ахада Шарль Мишель идокумент ҿыц аладырҵәеит. Қырҭтәыла аполитикатә кризис аҭыҧқәҵара иазку адокумент аҿы ишазгәаҭоу ала, сынтәа ҭагалан имҩаҧысуа ахаланапхгаратә органқәа рахь алхрақәа рҿы «Ақырҭуа гәахәтәы» апропорциатә системала 43 наӡына рмоур, атәылаҿы изаамҭаным апарламенттә алхрақәа мҩаҧгахоит.